11 November: Uit die slegte kan jy baie goeie goed leer. – Jan van der Watt - www.bybelkennis.co.za
by Mitch Kalp · Published 11/11/2017 · Updated 31/10/2017
Heb 12:4-17 (fokus 12:7-11)
God los nooit sy kinders nie, ook nie as hulle verkeerde paaie begin loop nie. Soos enige pa of ma wat hulle kinders reg wil leer, leer God ons ook. As jy nou jouself sou vra hoe God ons op die regte pad hou, veral as ons nie wil luister nie, is daar nie net een antwoord nie. God praat op baie maniere: Hy kan deur ons gewete praat, ons deur ander mense waarsku, ja, Hy kan selfs dinge vir ons laat skeefloop, net om weer ons aandag te kry.
God gebruik ook dinge wat skeef loop ten goede. Ons almal weet hoe vinnig 'n mens na God toe hardloop as iets verkeerd loop. Dan bid ons vurig en pleit. Dan maak ons skielik beloftes aan Hom of vra dat Hy moet wys Hy's daar deur vinnig met die probleem te help. Ja-nee, dinge wat verkeerd loop het die geneigdheid om ons oë vinnig vir God oop te maak en ons vinnig aan Hom te laat dink. Dan onthou ons Hom skielik goed. Daarom gebruik God soms dinge wat verkeerd loop om weer ons aandag te kry (8). Dit is wat 'n liefdevolle Pa doen.
Een fout moet ons egter nie maak nie: nie alles wat verkeerd loop is God se straf nie. Ons leef nie in 'n perfekte wêreld nie en die duiwel slaan ook maar links en regs. Ons hoef nie elke keer as iets nie reg loop te wonder watter sonde ons nou weer gedoen het nie. Maar ons moet konstant ons verhouding met God weeg, oordink en as ons agterkom iets is wel verkeerd, moet ons dit regmaak. Alleen so sal ons "God se soet kinders" kan word.
Sleg is nie altyd sleg nie. Uit sleg kan jy baie leer, ook wat goed is. Haal dus die positiewe uit die slegte en leer daaruit. Dit sal jou net 'n sterker en beter mens maak.